钦定古今图书集成/明伦汇编/官常典/第711卷 > 鲁充 梁纬 皇甫阳
## 钦定古今图书集成/明伦汇编/官常典/第711卷 > 鲁充 梁纬 皇甫阳

按《晋书愍帝本纪》：“建兴四年秋七月，刘曜攻北地，麹
允帅步骑三万救之，王师不战而溃，北地太守麹昌
奔于京师。矅进至泾阳，渭北诸城悉溃，建威将军鲁
充、散骑常侍梁纬、少府皇甫阳等皆死之。”

按《通鉴纲目》：曜进至泾阳，渭北诸城悉溃。曜获将军
鲁充、梁纬，饮之酒曰：“吾得子，天下不足定也。”充曰：“身
为晋将，国家丧败，不敢求生。若蒙公恩，速死为幸。”曜
曰：“义士也！”与之剑，令自杀。纬妻辛氏美色，曜将妻之，
辛氏大哭曰：“妾夫已死，义不独生。且一妇人而事二
夫，明公又安用之？”曜曰：“贞女也。”亦听自杀。皆以礼葬
之。